Burjassot, a la recerca dels fons Next Generation
2025-07-24

L‘Ajuntament de Burjassot ha incorporat ja al primer dels tècnics del programa ERTEFE de la Generalitat dedicats al treball en la cerca i captació d’ajudes procedents d’Europa, en el marc del Pla de Recuperació, Transformació i Resiliència finançat amb els fons Next Generation de la UE, programa amb una duració prevista fins a finals del present any.

El Consistori va realitzar la sol·licitud de personal a través del programa de la Generalitat per a activar una “oficina” d’atenció de projectes europeus i, en aquesta, treballaran per impulsar projectes susceptibles de ser finançats per fons Next Generation, a més d’assessorar el teixit empresarial i les pimes locals en la captació de fons europeus, amb especial incidència dels projectes que caminen cap a una economia verda, respectuosa amb el medi ambient, digital, més solidària i inclusiva, d’oportunitats i sostenible i innovadora.

Les subvencions estan destinades a programes de modernització del comerç amb el finançament de millores en la venda per internet, estratègies de comunicació i venda o inversions per a millorar la logística o el lliurament a domicili, entre altres. Les ajudes poden sol·licitar-se fins al 3 de febrer únicament de manera telemàtica en el Registre Electrònic de la Generalitat Valenciana.

El tècnic dedicat a assessorar les empreses en matèria de captació i gestió de fons europeus ja està situat en les instal·lacions de CEMEF SLU, al carrer Mare de Déu dels Desemparats, 26. Les persones interessades en l’obtenció d’aquestes ajudes poden posar-se en contacte amb el citat tècnic, per a solucionar els seus dubtes o bé sol·licitar cita prèvia, en el telèfon 603446789 o bé enviant un mail a jose.amilcar@burjassot.es.

El tècnic designat assessorarà les empreses del municipi amb la finalitat d’ajudar-los també a aprofitar les oportunitats del finançament europeu, “volem ajudar a resoldre dubtes i aclarir les necessitats que tenen les nostres empreses” tal com ha assenyalat la Regidora de Promoció Econòmica, Ocupació i Mercats, Rosa Coca.

A través d’aquest programa, finançat per Labora de la Generalitat i l’Ajuntament de Burjassot, els tècnics rebran formació especialitzada en la captació i gestió de fons europeus i disposaran de sistemes d’informació per a treballar de manera col·laborativa.